সবকিছু মিলিয়ে এটাই স্বাভাবিক ছিল যে, তিনি জাতীয়তাবাদী রাজনীতির প্রগতিশীল ধারার সঙ্গেই যুক্ত হবেন, কমিউনিস্ট পার্টিতে না গিয়ে। মানসিকতা ও দৃষ্টিভঙ্গির দিক থেকে ব্যক্তি তাজউদ্দীন নিজেকে গণতান্ত্রিক মানুষ হিসাবে গড়ে তুলছিলেন। গণতান্ত্রিকতার জন্য অনেক উপাদান আবশ্যক; অপরিহার্য দু’টির একটি হলো পরমতসহিষ্ণুতা ও জবাবদিহিতা। এ দু’টি গুণের জন্য জাতীয়তাবাদীরা বিখ্যাত নন; তাদের ভেতর প্রবণতা থাকে একনায়কতন্ত্রের। জাতীয়তাবাদী তাজউদ্দীন কিন্তু সচেষ্ট ছিলেন গণতান্ত্রিক হবার জন্য। আমরা দেখি যে তিনি আলাপ আলোচনা ও বিতর্কে অত্যন্ত উৎসাহী। আর তিনি যে প্রত্যহ দিনান্তে সযত্নে দিনলিপি তৈরি করতেন ওইখানে দেখা যায় যে নিজেই নিজেকে কাঠগড়ায় দাঁড় করাচ্ছেন, হিসাব নিচ্ছেন দিনটা কীভাবে কাটিয়েছেন। কোথায় অপচয় অবহেলা ঘটলো, সার্থকতার জায়গাটা কোনখানে।